9. Go ithuta ka namana le go tlhatlhanya go botlhokwa go le kana kang? Ka tsela e e tshwanang go godisa bana go tlhoka maiteko a magolo. Ga ba ka ke ba kgona go ikgolela fela ba sa kaelwe fela jaaka motswi le one o tshwanetse go kaelwa gore o tlhamalalele kwa o hulelwang teng. Ka maswabi, go lebega batsadi ba le bantsi gompieno ba sa ikaelela go dira maiteko a a tlhokegang gore bana ba bone ba gole sentle. Ba tlhopha tsela e e motlhofo ya go godisa bana. Ba letla gore thelebishene, sekolo le ditsala e nne tsone di rutang bana ba bone se se siameng le se se sa siamang ka dikgang tsa boitsholo le tlhakanelodikobo. Ba letla bana ba bone gore ba nne le sengwe le sengwe fela se ba se batlang. Mme fa ba bona go le thata go ganela bana ba bone go dira sengwe, ba ba letlelela go itirela fela jaaka ba rata—mme gantsi ba dira seipato sa gore ga ba batle go utlwisa bana ba bone botlhoko. Mme boammaaruri ke gore go ba letlelela go dira sengwe le sengwe se ba se batlang ke gone go tla ba gobatsang ka bosakhutleng.